מטלת הגשה – בעיה אזרחית בחברה הישראלית הקרובה

**בעיית התמ"א בשכונת נווה יהושע, רחוב הירדן ורחוב הרא"ה ברמת-גן**

הבעיה בה בחרנו לעסוק במסגרת מטלת הביצוע באזרחות – הנושא בו נעסוק במשך מספר החודשים הקרובים, נחקור וננסה להשפיע עליו לטובה – היא בעיית התמ"א בשכונת נווה יהושע, רחוב הירדן ורחוב הרא"ה ברמת-גן.

אנו מאמינים כי מספיקה נסיעה קצרה של 300 מטרים באחד מן המקומות הללו בשעות סבירות (לא בהכרח שעות העומס) שתארוך לנוסע הממוצע כ-20 דקות על מנת שיוכל אותו הנוסע להבין מהי בדיוק הבעיה – השכונות הללו מתפוצצות באנשים שאין מקום להכילם, שכונות שאין שום אפשרות לצאת מהן בשעות העומס ורחובות שבהן הדרך פקוקה יותר ויותר ככל שממשיכים לבנות להרחיב בניינים. אנו מאמינים כי הבעיה אינה בבניית הבניינים – כמו שאנו רוצים לגור ברמת-גן, ישנם עוד רבים המעוניינים לגור כאן – אך יש להתאים את התשתיות לכמות האנשים. הכבישים – בעלי שני הנתיבים ואפילו בני נתיב אחד בלבד בחלק מהמקרים, לא יכולים להכיל את כמות המכוניות העוברות בהם בכל יום, כמות שהולכת וגוברת ככל שבניין נוסף משלים את השיפוץ וההרחבה. יותר מכך, בניית הבניינים מצריכה במקרים רבים הבאת משאיות ומנופים ניידים החוסמים נתיבים שונים בכביש – מה שמעלה עוד יותר את עומס התנועה.   
זאת ועוד, הבנייה יוצרת אבק וזיהום אוויר חמור ביותר ברחובות המיושבים באלפי אנשים שונים – כולל תינוקות וילדים קטנים שזיהום שכזה עלול לגרום לפגיעה חמורה בנשימתם ובכך גם בגדילתם וצמיחתם לאנשים בוגרים. התחבורה הציבורית נקלעת גם היא לפקקים ואינה מספקת – כך שאנשים רבים מעדיפים לנסוע בתחבורה פרטית – מכוניות פרטיות – ובכך יוצרים עומס נוסף.

בחרנו לעסוק בבעיה זו מכיוון שהיא נוגעת לחיינו באופן מובהק, מפריעה לנו על בסיס קבוע ויומיומי ומאמינים כי לא רק לנו היא מפריעה, אלא גם לשכנינו. בעיה זו מפריעה לנו ונרצה לשנותה. אם כך ימשיך המצב – אם ימשיכו לבנות בלי לשפר את התשתיות – האזורים והרחובות הנ"ל יתפוצצו לגמרי מאנשים, יהיה בלתי אפשרי לצאת מהרחובות בבוקר ולחזור אליהם בערב ויווצר מצב אבסורדי בו כדי להגיע לעבודה בזמן יש לצאת שעה ואפילו שעתיים לפני הזמן – נסיעה שאמורה לארוך במצב שפוי עד חצי שעה. הבעיה היא בעיה יחסית חדשה וממש עכשיו בתהליכים – ממש עכשיו רק על רחוב הירדן ישנם כ-5 שיפוצי בניונים ותמ"א – וזאת בלי לדבר על רחובות שכנים לירדן ומתפצלים ממנו. על רחוב הירדן הושלמו מספר שיפוצי בניינים ותמ"א בחצי השנה האחרונה.

אנו מאמינים כי ישנם מספר מושגים מתחום האזרחות הקשורים לנושא ומספר סוגיות אזרחיות הנפגעות מכל אלה. תחום ראשון – הזכות לבריאות מתוך הזכויות החברתיות-כלכליות שמעניקה המדינה לאזרחיה (אמנם זכות העומדת בשאלה על רמת המחויבות של המדינה לאוכפה, אך זכות חשובה). זכות זאת נפגעת חמורות עקב הבנייה. בנוסף, עומס התנועה הרב והעומסים בכבישים, וכמובן – העבודה ובנייה עצמה - יוצרים רעש ואבק רב במהלך היום, דבר שפוגע בזכות האזרחים לרמת חיים. זאת ועוד, הזכות לתנועה של האזרחים נפגעת עקב העומסים בכבישים – דבר שיוצר עצבים, וויכוחים והופך את החברה שלנו לחברה עצבנית ומנוכרת אחד לשני.